Pankrotistunud automüüja Kommest Auto kunagine kroonijuveel, Mustamäel asunud Peugeot’ müügisalong lükatakse jalust, et teha tõenäoliselt ruumi Saksa toidupoeketile Lidl.
Hoone asub Mustamäel Sõpruse puiestee ja Linnu tee nurgal. Nagu öeldud, asus eelmisel kümnendil seal Kommest Auto ASi müügisalong. Ärimehele Toomas Rüütmannile kuulunud ettevõte läks hiigelvõlgadega 2010. aastal pankrotti.
Teadaolevalt on Sõpruse puiestee 153 kinnistu omandanud kaks aastat tagasi Saksamaa jaekett Lidl, kes on lubanud peagi avada Eestis oma esimese kaupluse. Lidli Eesti esindus on alustanud projekteerimistingimuste väljastamist.
Mustamäel asuva Sõpruse puiestee 153 kinnistu suurus on 6913 ruutmeetrit ja ehitusealune pind moodustab sellest 40 protsenti ehk 2765 ruutmeetrit.
Ehkki kinnistule võib ehitada kuni kolm neljakorruselist hoonet, on Tallinna linnaplaneerimise andmetel Lidlil kavas rajada sinna üks kahekorruseline hoone.